**明英宗實錄 卷241 景泰皇帝五年五月丙辰**

留守前衛指揮**仇仕清**，為下人告其盜官儲，懼提；通州知州**夏昂**為吏科參其奔兢，懼黜。乃協謀令餘丁建議，**盛稱文武諸臣有聞望者**，且列巳姓名其中，冀脫罪。謂兵部尚書于謙雖文臣明軍法；武臣武清侯石亨，純篤有威；靖遠伯王驥，定襄伯郭登，都督張軌、範廣、過興、石彪、楊信，都指揮陳逵、蕭文、趙勝、指揮劉玉及仕清等，智勇兼人，俱可為股肱良將；文臣翰林院學士高榖、商輅，吏部尚書王翱，都御史王文、楊善、王竑、蕭維禎，南京兵部尚書張鳳，禮部侍郎姚夔，大理寺卿薛瑄，通政使欒惲刑部郎中陳金，給事中林聰、司馬恂，御史左鼎、練綱、彭誼，松江府知府葉冕，鎮江府知府張嵓及昂，俱清正，可範天下，長百官。事覺，法司論仕清**上言大臣德政**，**斬**，**籍沒其家**，昂為從，徒，從之。